El col·lectiu Lambda porta a l'IES Nº5 l'exposició 'Donant la cara'
10 de desembre 2024

![](/media/kmxknmrr/img_9373_c.jpg?width=850&height=566.6666666666666)

Este matí s'ha inaugurat a l'IES Nº5 del Port de Sagunt l'exposició itinerant del col·lectiu Lambda _Donant la cara_. Este acte s'ha fet coincidint amb el Dia dels Drets Humans, que es commemora hui. Amb esta exposició es pretén reivindicar el dret a la vida, el dret a la llibertat i la seguretat i visibilitzar al col·lectiu LGTBI+ des de les diferents interseccionalitats que travessen la realitat de cadascuna de les persones que apareixen en l'exposició.

La inauguració estarà exposada en el vestíbul de l'IES Nº5 fins dijous que ve 19 de desembre a la vesprada. La inauguració d'esta mostra ha comptat amb l'actuació del cor del mateix institut, que ha interpretat tres peces.

En l'exposició es parla de persones relacionades amb el món de la ciència, com Nergis Mavalvala, Alan Turing, Marta Román, Morgan Carpenter i Fritz Klein; de persones activistes, com Itziar Castro, Josefa Suárez, Simon Nkoli, Miryam Amaya, Lani Ka’ahumanu, Jonathan Van Ness i Judith Butler; i de l'esport, com Kajsa Bergqvist, Caster Semenya, Rebecca Catherine Quinn, Michelle-Lee Ahye, Orlando Cruz i Jordi Torremadé.

![](/media/5xpa3rli/img_9375_c.jpg?width=850&height=566.6666666666666)

El regidor d'Educació i de Polítiques LGTBIQ+ de l'Ajuntament de Sagunt, Raúl Palmero, ha reflexionat sobre la importància d'unir els dos conceptes, “perquè als centres educatius és on hem d'explicar la diversitat que tenim actualment a la nostra ciutat i en la nostra comunitat”. Així mateix, ha posat l'accent en el fet d'inaugurar l'exposició el Dia dels Drets Humans i ha expressat: “Hem de ser conscients que vivim en un entorn i que hem de respectar-nos, conviure i ser solidaris”. “És important visibilitzar este tipus d'exposicions perquè igual que existix la violència de gènere, també existixen agressions i assassinats de persones del col·lectiu LGTBIQ+”, ha conclòs Palmero.

Per la seua banda, el coordinador general del col·lectiu Lambda, Fran Fernández, ha afirmat: “Hui és el Dia dels Drets Humans perquè és una commemoració des dels anys quaranta en la qual es recorda la carta fonamental dels drets humans”. Fran Fernández ha parlat sobre el dret a la vida, el dret a l'educació i el dret a no patir tortura: “Són drets que creiem que tots tenim i que tot el mut gaudim, però en la realitat no és tan així”. A més, ha parlat també sobre l'exposició: “Podreu trobar a gent que té VIH i que no té eixa imatge de persona malalta. Vos trobareu gent espanyola, gent estrangera, gent racialitzada, perquè al final qui sap si ací n'hi ha un, una o unis referent en el futur per a canviar la realitat”. Finalment, ha manifestat: “Que se sàpia que el col·lectiu LGTBIQ+ no som aliens a la societat, que quan parlem dels nostres drets no parlem de privilegis, parlem de drets humans”.

![](/media/q3zasixq/img_9403_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/el-col-lectiu-lambda-porta-a-l-ies-nº5-l-exposició-donant-la-cara/ "Facebook")
*   [](http://twitter.com/share?url=https://aytosagunto.es/va/actualitat/el-col-lectiu-lambda-porta-a-l-ies-nº5-l-exposició-donant-la-cara/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-col-lectiu-lambda-porta-a-l-ies-nº5-l-exposició-donant-la-cara/ "Linked In")
*   [](mailto:?body=https://aytosagunto.es/va/actualitat/el-col-lectiu-lambda-porta-a-l-ies-nº5-l-exposició-donant-la-cara/)